ORI มั่นใจงบ Q3/58 โต ตั้งเป้ารายได้ปี 59 ทะลุ 4 พันลบ.
ORI มั่นใจ Q3/58 โต จากการทยอยรับรู้รายได้ยอดขายรอโอน เชื่อได้รับผลดีมาตรการกระตุ้นอสังหาฯภาครัฐฯ คาดรายได้ปี 58 โตตามเป้าที่ 2 พันลบ. ส่วนปี 59 คาดรายได้แตะระดับ 4.4 พันลบ.
6 พ.ย. 2558

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยถึงแนวโน้มผลประกอบการช่วงไตรมาส 3 ปี 2558 คาดว่าจะเติบโตจากช่วงเดียวกันของปีก่อน เป็นผลมาจากการทยอยรับรู้รายได้จากยอดขายรอโอน โดยจะประกาศงบในช่วงวันที่ 16-18 พ.ย.นี้ ขณะที่มาตรการกระตุ้นอสังหาริมทรัพย์ของภาครัฐที่ออกมา เชื่อว่าจะส่งผลดีกับบริษัทเนื่องจากมองว่าในปีนี้จะมีโครงการอสังหาริมทรัพย์พร้อมโอนกรรมสิทธิ์ในมือ มูลค่ารวมประมาณ 600-700 ล้านบาท ที่น่าจะได้รับประโยชน์จากมาตรการดังกล่าว
ทั้งนี้ ในปี 2558 บริษัทมั่นใจว่ารายได้จะเติบโตตามเป้าหมายที่ 2 พันล้านบาท ขณะช่วง 9 เดือนที่ผ่านมา (เดือนม.ค.-ก.ย.) มีรายได้แล้ว 1.3 พันล้านบาท โดยปัจจุบันมียอดขายรอโอน (Backlog) อยู่กว่า 6 พันล้านบาท คาดจะทยอยรับรู้รายได้ในช่วงไตรมาส 4 ปี 2558 ประมาณ 700 ล้านบาท ที่เหลือจะทยอยรับรู้รายได้ถึงปี 2560 ซึ่งส่วนใหญ่จะรับรู้รายได้ในปี 2559 เป็นหลัก
 
ส่วนยอดขายในปีนี้ มั่นใจจะเติบโตมากกว่าเป้าหมายที่ 5 พันล้านบาท โดยล่าสุดบริษัทมียอดขายแล้วประมาณ 4 พันล้านบาท ซึ่งในช่วงไตรมาส 3 ปี 2558 บริษัทสามารถทำยอดขายได้ 1.5 พันล้านบาท เพิ่มขึ้น 126% เมื่อเทียบจากช่วงเดียวกันของปีก่อน ซึ่งเป็นสถิติสูงสุดตั้งแต่ตั้งบริษัทมา และเป็นการเติบโตสวนทางกับผู้ประกอบการในธุรกิจสังหาริมทรัพย์รายอื่น
ขณะที่ช่วงที่เหลือของปี บริษัทเตรียมเปิดโครงการใหม่เพิ่มอีกจำนวน 2 โครงการ มูลค่ารวมประมาณ 1.1 พันล้านบาท ปัจจุบันเปิดไปแล้วจำนวน 7 โครงการ จากเป้าหมายทั้งปีจะมีการเปิดโครงการใหม่จำนวน 9 โครงการ มูลค่ารวมประมาณ 8 พันล้านบาท
 
สำหรับปี 2559 บริษัทตั้งเป้ารายได้เติบโตที่ระดับ 4.4 พันล้านบาท และตั้งเป้ายอดขาย (Presale) ที่ 7-8 พันล้านบาท โดยมีแผนเปิดตัวโครงการใหม่จำนวน 8-10 โครงการ หรือประมาณ 4,000-5,000 ยูนิต มูลค่ารวม 1 หมื่นล้านบาท ซึ่งจะเน้นเป็นโครงการคอนโดมิเนียมทั้งหมด ในกรุงเทพฯ นนทบุรี ชลบุรี และสมุทรปราการ ขณะที่บริษัทฯได้วางงบซื้อที่ดินในปีหน้าไว้ที่ 1.5-2 พันล้านบาท ซึ่งยังคงมีความสนใจที่ดินในทำเลส่วนต่อขยายของรถไฟฟ้าเป็นหลัก